b'\n_START_ARTICLE_\nCarl Fredrik Adelcrantz\n_START_PARAGRAPH_\nCarl Fredrik Adelcrantz (30. tammikuuta 1716 Tukholma, Ruotsi \xe2\x80\x93 17. maaliskuuta 1796 Tukholma, Ruotsi) oli ruotsalainen arkkitehti ja vapaaherra. H\xc3\xa4nen vanhempansa olivat G\xc3\xb6ran Josu\xc3\xa6 Adelcrantz ja Anna Maria K\xc3\xb6hnmann. C. F. Adelcrantz tunnetaan keskeisen\xc3\xa4 vaikuttajana varhaiskustavilaisessa arkkitehtityyliss\xc3\xa4._NEWLINE_Ty\xc3\xb6uransa C. F. Adelcrantz aloitti is\xc3\xa4n toivomuksesta virkamiehen\xc3\xa4. Vasta is\xc3\xa4ns\xc3\xa4 kuoltua 1739, l\xc3\xa4hti h\xc3\xa4n Ranskaan ja Italiaan nelj\xc3\xa4ksi vuodeksi opiskelemaan taiteita. Tultuaan takaisin valvoi h\xc3\xa4n yhdess\xc3\xa4 Carl H\xc3\xa5rlemanin kanssa, Nicodemus Tessin nuoremman suunnitteleman, Tukholman kuninkaallisen linnan rakennust\xc3\xb6iden loppuunsaattamista._NEWLINE_Seuraavina vuosina C. F. Adelcrantzin ura l\xc3\xa4hti jyrkk\xc3\xa4\xc3\xa4n nousuun. Vuonna 1750 h\xc3\xa4nest\xc3\xa4 tuli hovi-intendentti, vuonna 1757 yli-intendentti ja vuonna 1766 h\xc3\xa4net korotettiin vapaaherraksi._NEWLINE_C. F. Adelcrantzin merkitt\xc3\xa4vimpi\xc3\xa4 luomuksia ovat Drottningholmin linnateatteri (1766), Kiinalainen paviljonki (1769), Aadolf Fredrikin kirkko (1774) ja Kustaa III:n aikana rakennetteu Ruotsin kuninkaallinen ooppera (1782), joka kuitenkin purettiin 1891 nykyisen tielt\xc3\xa4. Suomeen h\xc3\xa4n on my\xc3\xb6s suunnitellut Vaasan hovioikeuden talon (1786), joka muutettiin Vaasan palon j\xc3\xa4lkeen Mustasaaren kirkoksi.'